پُلیں وانوکاں ، یک رَندے پد ءَ من بلوچی بنرھبند ءِ سر ءَ وتی نبشتانکانی دْرچ ءَ ماں سوشل رسانکدر ءَ بَھر بھر ءَ شنگ کنگ ءَ آں ۔ اے بنداتی بھرے ،زبان ءُ نکانانی تہ ءَ یک رَندے پد ءَ مٹی آرگ بیتگ ۔
#کازی_ریھان
سَری بَھر
#بنرھبند
*پہ نبشتاری زبان ءَ بنرھبند*
گالانی سر ءُ رند کنگ ءَ گالرد جوڑ بَہ اَ نت ءُ ما گالردانی کمک ءَ گپ جَن اِیں ۔ اَبید چَہ گالاں گالرد جوڑ نہ بیت ءُ اَبید چَہ گالرداں گپ ۔ مئے سرجمیں دْرشان گالانی گچینی رد ءُ بندے ءِ تہ ءَ اَنت ۔ پہ گْوشتاری زبانے ءَ المی نہ اِنت کہ ما گالانی رِد ءُ بند ءَ ھیرتی ءَ سرپد بِہ بَہ اِیں ۔ ھچ زبان ءَ گپ جنوکیں مردم وت ما ںوتی گپ ءُ تران ءَ بنرھبند ءِ پابندی نہ کَن اَنت بلےنبشتاری زبان ءَ بنرھبند ءِ پابندی المی اِنت داں جتائیں گالواراں گپ جنوک یکسانیں رَنگے ءَ نبشتگیں نکاناں سرپدبہ بَہ اَنت ۔بنرھبند ءِ سیادی گوں گپ جنگ ءَ نہ اِنت بلکیں نبیسگ ءَ اِنتءُ نبیسگ ءِ تہ ءَ المی اِنت کہ ما گالاں پجا بہ یار اِیں ءُ ھما پیم رِد ءُ بند دات بہ کن اِیں ۔ گالردے ءِ تہ ءَ ھواریں جتائیں گال کہ گپے سرجم کن اَنت ، گالردی بَھر یا ” بَھرینک ” اَنت ۔ باز ءَ پہ ایشی ءَ “گپانی بَھر” ھم کارمرد کرتگ۔
ما ” بَھرینک ” ءِ گال ءَ پہ” گپانی بَھر ” ءِ گالاری بزانت ءَ بہ زان اِیں ۔ھرچ زبانے ءَ اے بَھر دگہ دگر اَنت بلے بُنکی چیز یک اَنت ۔
پہ وانوکاں ایشی ءِ گْوستانکی پُژدر ءُ آدگہ زباناں کہ ما وان اِیں ءُ سرپد بَہ اِیں آیانی تہ ءَ ایشانی گْونڈیں پجارے کمک بوت کنت بلے پہ بلوچی ءِ بنداتی نودربراں المی اِنت کہ آ بلوچی زبان ءِ جند ءِ بھرینکانی سر ءَ دلگوش بہ دئے اَنت ۔ پہ کسترینانی دربرجاھی نَسکاں اے رَنگیں درور نودربرانی مانگیشنگ ءِ انگیز بوت کن اَنت ۔
*بنرھبند ءِگوستانکی پجار*
زانشانی پدانکبندی یا آیانی گیشوار ھندوستان ءِ سرزمینءَ ‘ سنسکرت ‘ زبان ءِ تہ ءَ بیتگ ،اِے ھما کوھن تریں دْرچ اِنت کہ دنیگت برجاہ اِنت ۔ آیاں پہ ویدانی سرپد بیگ ءَ لھتے بنیادی کار کرتگ ۔
وید ھندوستان ءِ گیدی ندانک اَنت ھم ءُ ھندوانی کوھنیں ءُ بُنکی “دھرم گرنتھ ” اَنت ھم ، گرنتھ نَسک ءَ گْوش اَنت ۔ ھندوستانی رَبیدگ ءَ ‘ سناتن ‘ دھرم ءِ راست ءُ چَہ درساں کْوھنتریں نَسک اَنت کہ جھان ءِ کوھنیں نَسک منگ بَہ اَنت کہ آیانی ‘ منتر ‘ دنیگت کارمرد بَہ اَنت ۔
ویدءِ گال چَہ سنسکرت زبان ءِ ‘ وِدات ‘ ءَ جوڑ بیتگ، بزانت ‘ زانشت ءِ گرنتھ ‘ یا ‘ زانشت ءِ نَسک ‘ ۔
چَہ ھمے گال ءَ جوڑ بیتگیں’ ویدِت ‘ بزاں زانتکار ءُ ودیا بزاں زانشت، ءِ بزانتءَ کارمرد بیگ ءَ اَنت۔
ویدانی چار بھر اَنت ۔
1۔ رگ وید : چَہ درساں کْوھنتریں وید ۔ ایشی ءِ تہ ءَ دہ ھزار منتر اَنت ۔ دیوتایانی بود ، آیانی کرد ءُ کار ءُ رُژنائی ءِ بنگپاں۔
2۔ ساموید : پہ پوجا ءَ زیمری وَزبت ،ھپت ھزار ءُ پنچ سد ءُ نود ءُ یک منتر ۔
3۔ یجروید : ایشیءِ تہ ءَ سئے ھزار ھپت سد ءُ پنجاہ منتر اَنت ۔
4۔ اتھروید : مزھب ، جاندُراھی ءِ بنگپاں ھپت ھزار دوسد ءُ شست منتر ۔
اے چاریں ویدانی زانتکار ‘ چترویدی ‘ گْوشگ بَہ اَنت ۔
اے ویدانی شر شر ءَ سرپد بیگ ءَ ’ وید اَنگا ‘ جوڑ کنگ بیتگ ۔ اَنگ ، بالاد ءِ بھر بزاں اندامیگاں گْوش اَنت، شش وید اَنگ اَنت کہ اَنیگیں گالار ءِ تہ ءَ ما اِیشاں’ سبجیکٹ ‘گْوشت کن اِیں ۔
1۔ شیکْشا : توارینکی ازم۔
2۔کَلپے : دود ءُ ربیدگ ءِ دارگ ءُ برجاھی ۔
3۔ویاکرَنَے : بنرھبند ۔
4۔نی رُکتے : گال گْرینک زانتی یا گال اَنجاری بزاں زانگ کہ گالانی بُن چی اَنت ، کجام گال کجام زمانگ ءَ کجام بزانت ءَ کارمرد بیتگ ، کدی ءُ چُوں وتی بزانت ئِے مَٹ کرتگ ۔ 
5۔چْھَنْدَس : لچہ ءِ سنگ، زِراب ءُ پیشردانی اِزم 
6۔جوتیشے :سال ءُ دَرانی زانگ ،استال زانتی
اِیشانی تہ ءَ سئے زانشت ءِ سیادی تچک ءَ گوں زبانزانتیءَ اِنت شیکشا، ویاکرنےءُ نی رُکتے ۔
چْھَنْدَس : ویدانی پاد ، کلپے: دست ، جوتیش :چم ،نی رُکتے :گوش ءُ ویاکرنے بزاں بنرھبند زانشت ءِ مُکھ بزاں دیم گْوشگ بیتگ ۔
چَہ ئیسا بیتن ءَ پنچ سدیا شش سد سال پیش ، سنسکرت ءِ بنرھبند زانت ‘ یاسکا ‘ ءَ گالانی تھر گیشینتگ ءُ جتائیں لڑانی تہ ءَ بھر کرتگ اَنت ۔ اِے کار گالرد یا گپ ءِ بھرانی بنداتی گیشینگ اَت 
کہ ” اَنگریزی ءَ پارٹس آف اسپیچ”گوشگ بَہ اَنت ۔
یاسکا ءَ ‘ نی رُکتے’ نامیں نَسکےءِ تہ ءَ گپ ءِ چار بھر گیشینتگ ۔ 
1۔ نام: نامگال گوں رَنگالاں 
2۔ آکھیاتے: کارگال
3۔اُپَسَرگے: پیشوند 
4۔نی پاتے: آبینک (پری پوزیشن /حرف اِضافہ)
رند ءَ ایشانی سرءَ گیشتر کار کنگ ءُ اِے جوانتریں وَڑے ءَ گیشینگ بیتگ اَنت ۔ 
دگہ زباناں نام :
فارسی (اقسام کلمہ /نوع کلمہ)
اسم ، ضمیر ، صفت ،فعل ، قید ، حرف اضافہ ،حرف ربط و صوت یا ندا ۔
فارسی ءِ بنرھبندی نَسکانی تہ ءَ ایشانی نامانی تہ ءَ دگری ھم بوت کنت ۔
پہ ایرانی وانگجاھانی نودربراں جوڑ بیتگیں نَسک’ دستور زبان فارسی ، نچین : “ڈاکٹر حسن احمدی گیوی ءُ ڈاکٹرحسن انوری ” ءِ تہ ءَ گْوشگ بیتگ : پارسی زبان ءِ تہ ءَ گالانی ھپت تَھر اَنت ۔ 
فعل ، اسم، ضمیر ، صفت ، قید ، حرف ، شبہ جملہ (صوت)
عربی (اقسام الکلام) عربی ءِ تہ ءَ گال تھر تیوک ءَ سئے اَنت :
اسم ، فعل ،حرف
انگریزی (Part of speech) ،ھشت اَنت :
لھتیاں انگریزی پارٹ آف اسپیچ ، نو ھم گْوشتگ اَنت ۔
*گالانی بھرینک یا تھربندی پرچا کنگ بیت ؟*
چَہ دَپ ءَ در کپوکیں توار ،گال جوڑ کن اَنت ۔ گال توارانی بَستگ اَنت ءُ گالردانی تہ ءَ ھمک بَستگ جتائیں بزانتے دْرشان اِیت ۔
ھمک تواری بستگے کہ آ یک بزانتے سرکنت ، گال گْوشگ بیت ۔
لھتے گالانی تہ ءَ یک توارے مان بیت ءُ لھتے گال چَہ یکے ءَ گیش سستگیں توارانی سر ءَ جوڑ بَہ اَنت ۔
درور : ما ، ءِ توار نہ سِد اِیت ءُ گالے سرجم بیت بلے گال” بلوچی” سَے توار” بَ ۔ لُو ءُ چِی ” ءِ بستگے اے سَے ئیں توار کہ یکجا بَہ اَنت نی گالے جوڑ بیت ۔
اگاں اِے تواراں شرے ءَ سرپد مَہ بَہ اِیں، ما گال ءُ گالِردانی میان ءَ دگری کرت نہ کن اِیں ۔ چَہ ایشی ءَ نبیسگی رَدی بوت کن اَنت پرچا کہ پہ گْوشگ ءَ باز توار اَنچوش نزیک رو اَنت ءُ پِر لِچ اَنت کہ اگاں دلگوش دَیگ مہ بیت زانگ نہ دَنت کہ گالے یا گالردے ۔
بلوچی نبشتہ کار گیشتر “کارکُن شناساں “گوں کارگالاں ھوار نبیس اَنت باز جاہ ءَ پرمانگال گوں کارگالاں ھوار نبیسگ بَہ اَنت ۔ چوناھیگا پارسی زبان ءَ ھمے راھبند ءَ نبیس اَنت بلے بلوچی زبان ءِ توارینک اَنچوش اَنت کہ ما باز جاہ ءَ اے راھبند ءِ رندگیری کرت نہ کن اِیں ءُ المی بیت کہ ما ھریک گال تھرے ءَ چَہ دومی گال تھر ءَ جتا نبشتہ بہ کن اِیں یا وَ ھما جتا نبیسگ ءِ راھبندءَ شُون بہ دَئے اِیں چَہ دومی وڑ ءَ کار گیش بَہ اَنت ءُ با زھیرتی ءَ دلگوش دَیگ لوٹ اِیت بلے چَہ جتا نبیسی ءَ ما ھرجاھے یکیں وڑ ءَ گالاں نبشتہ کرت کن اِیں ۔
اد ءَ اے گپ ھم دلگوش بہ بیت کہ” بلوچی زبان ءِ پِت واجہ سیدھاشمی “ءِ باریگ ءَ گِستا نبیسی ءِ دود راہ نہ کپتگ اَت پمیشکا واجہ سیدھاشمی ءِ نَسکانی تہ ءَ کارکن شُناس ءُ پرمانگالانی ھوار نبیسی ءِ درور دست کپ اِیت بلے اگاں ما گستا نبیسی ءَ پہ بلوچی سیاھگ ءِ راست نبیسگ ءَ دوست کن اِیں گڑا باید ما ھرجاہ ھمے راھبند ءَ بہ زیر اِیں ۔
اے دروراں بہ چار اِت : تچنت| بُجنت | مرنت | ترکت
سَری گالاں کہ ھوار نبشتگ اَنت شما گوں چم کپت ءَ شر وَنت کن اِت ، بلے گڈی سئے ئیں گالرداں شما وانگ ءَ مُنج اِت پرچا کہ ایشانی تہ ءَ کارکن شناس “اَنت ” ءُ ” اِت “(اد ءَ اِت کارکن شناس نہ اِنت بلکیں پاسگالی پجارے ، ایشانی درگت ءَ ما دیمتر گپ جن اِیں ) ءُ ” کارگال ” یکجا نبیسگ بیتگ اَنت ۔
چَہ ھیرت چارگ ءَ زانگ بیت کہ اے گال نہ اَنت بلکیں سرجمیں گالرد اَنت کہ ایشانی تہ ءَ کارگال ءُ کارکن ، ھوار اَنت ۔
تَچ اَنت۔ بزاں آ تَچ اَنت ۔ 
بُج اَنت ۔ بزاں آ بُج اَنت ۔ 
مِر اَنت ۔ بزاں آ مِر اَنت ۔ 
تْرک اِت بزاں چیزے تْرک اِت ۔
ما دیست کہ گستا نبیسی ءَ درسیں گال یک ءُ ٹِک پجا آرگ بیگ ءَ اَنت ءُ ما زانگ ءَ اِیں کہ اَنت ، بزاں چَہ یک ءَ گیشتر چیز یا کس / گال آ ءِ باز ۔
اَنچوش کہ بلوچی نبیسگ ءِ کار دیم ءَ شُت ، نبیسگ ءُ وانگ گیش بوت ، اے چیزانی گیش ءُ گیوار بیان بوت پمیشکا نی گیشتر نبشتہ کار گِستا نبیسی ءِ منوگر اَنت ءُ سید ھاشمی ءِ سیاھگ ءِ راست نبیسگ ءِ بُنکی لیکہ ھمے بیتگ کہ گالردانی تہ ءَ جتائیں گال پجارگ ءُ زانگ بہ بَہ اَنت ۔
بندات ءَ باز ءَ ایشی ءِ سر ءَ ایراد گیپتگ کہ اے رَنگ ءَ نبیسگ ءَ گیشتر تاک پکار بیت ءُ وھد باز رَوت ۔ آیانی نز ءَ ھوار نبیسی ءَ مردم گشاد تِر نبشتہ کرت کنت ءُ کمتر تاک ھرچ بیت ۔
بلے بلوچی زبان ھمے پیم ءَ اِنت کہ گوں ھوار نبیسی ءَ مانگیش اِیت ، چوش کہ برز ءَ درور دیگ بیتگ ۔ ءُ چوناھیگا ھم اے ھرچ زبان ءِ نبشتہ راھبند اِنت: ھما توار کہ ھوار بَہ اَنت ءُ گالے جوڑ کن اَنت آیاں ھوار نبشتہ کن ۔
گالرد ءِ تہ ءَ چَہ یک ءَ گیشتر گال ھوار بیت ۔ پہ ھمے گالانی پجار ءُ کاربندگ ءِ سرپد بیگ ءَ گالانی تھربندی کنگ بیتگ ، زبانے ءِ بنرھبند ھم ھمے گالانی کارمردی ءَ سرشونی کنت ۔
زبانے ءِ سرجمیں بنرھبند آئی ءِ گال تھرانی تہ ءَ اِنت ، چونائیں ھم گپے بہ بیت آئی ءِ تہ ءَ چَہ ھمے تھراں گال الم ءَ ھوار بَہ اَنت ۔ زبانے ءِ گالانی تھربندی آئی ءِ گالردانی ھیرتچاری کنگ بیت ۔ درسیں سرجمیں گالرد دیم ءَ ایرکنگ ءُ اے ٹپاسگ بیت کہ چونیں گال ھوار بَہ اَنت ءُ گپ یا گالردے سرجم کن اَنت ۔
بلوچی زبان ءِ تہ ءَ چوشیں گالرد ھم ھست کہ آیانی تہ ءَ ایوک ءَ یک گال تھرے کارمرد بیت ، بازیں کارگال گوں پاسگالی پجار اں ھم گالردے سرجم کن اَنت ۔ ما گالرد ھماگالانی بستگ ءَ گْوش اِیں کہ آئی یک بزانتداریں گپے دْرشان بہ کنت ۔
درور : اگاں تیوک ءَ “روگ” گْوشگ بہ بیت ۔اِش کنوک سرپد نہ بیت کہ اے گال ءِ مَن چی اِنت بلے اگاں “روت ” گْوشگ بہ بیت زانگ دَنت کہ آیوکیں پاساں کسے روت ۔
روت گندگ ءَ گالے بلے ھیرت بہ پول ئے ایشی ءِ تہ ءَ کارکنوک سَھرا اِنت کہ یک مردمے ، آیوکیں زمانگ ءَ روگ ءِ کار ءَ کنت ۔ چوش ایشی ءَ ما گالردے مَن اِیں ۔ 
گوں اَنچائیں دید ءَ روگ ءِ گال ءَ لِچ تگیں “ت ” رو ءِ بھرے سما بیت ءُ ایشی ءِ گستا بزانتےدرا نہ بیت بلے اگاں بنرھبندی نگاہ ءَ بہ پول ئے گڑا زانگ دَنت کہ “ت” کارکن شناس اِنت ھم بزاں کارکنوک ءِ پجار کنگ ءَ اِنت ، کارکن شناس چوناھیگا پنامگال اَنت ءُ پنامگالانی جھگیری کن اَنت ۔چوش کہ اد ءَ “ت” ءِ بزانت “اِیت” اِنت ءُ ما زان اِیں کہ “اِیت” پہ پنامگال ” آ ” ءَ کارمرد بیت ، بلکیں آ ءِ جند اِنت کہ گالرد ءِگڈ سر ءَ اے دْروشم ءَ آرگ بیت ۔ بلوچی زبان ءِ تہ ءَ اگاں پنامگال کارمرد کنگ مہ بیت ھم گوں شناسگال(کارکن شناس) ءَ گالرد سرجم بیت ءُ بزانت ءَ سر کنت ۔
درور : رو آں | رو اِیں | روت | رو اَنت ۔
زانگ بیت کہ گْوشگ بیگ ءَ اِنت : من رو آں | ما رو اِیں | آ روت | آ رو اَنت ۔
بنرھبند ، گالانی پجارگ ءُ کاربندگ ءِ ھمے سِنچ ءَ گیش کنت پمیشکا پہ سنسکرت زبان ءِ زانتکاراں بنرھبند ءِ مزنیں بستارے بیتگ ءُ منی نز ءَ بنرھبند چونائیں ھم زبانے ءِ سرین کرز اِنت ءُ اگاں زبان ءِ بنرھبند مٹینگ بہ بیت ، نوکیں زبانے وَدی بیت ۔ درامدیں گالانی کاربندگ ءَ اینچو زبان ءِ سر ءَ سان نہ کپ اِیت پرچا کہ بازیں گال ھست کہ چَہ یک ءَ گیشتر زبانانی تہ ءَ کارمرد بَہ اَنت بلے اگاں گپ جنگ ءِ رد ءُ بند مَٹ کنگ بہ بیت دگہ زبانے وَدی بیت ۔من ءَ گمان بیت کہ چَہ بن زباناں نوکیں زبان ھمے پیم ءَ جوڑ بیتگ اَنت ۔ پمیشکا چَہ گالاں گیش بنرھبند ءِ دارگ ھژدری اِنت ۔
*بلوچی ءِ گال تَھر یا بھرینک*
1۔ نامگال
2۔ پنامگال
3۔کارکُن شُناس /شناسگال
4۔ کارگال 
5۔رنگال
6۔آبینک 
7۔ مارشتی /مارشتگال
اے ’ھَپتیں گال ‘گالانی ھما تھر اَنت کہ بلوچی گپ ءُ گالردانی تہ ءَ کارمرد بَہ اَنت ۔ھرچ گالے کہ ما ں بلوچی زبان ءَ کارمرد بیت آ ھمے”ھپتیں تھرانی” تہ ءَ ھوار کنگ بیتگ ۔
شناسگال چوناھیگا پنامگالی تھرے بلے چوش کہ بلوچی زبان ءِ بنرھبند ءُ سیاھگ ءِ راست نبیسی ءَ شناسگالانی مزنیں کردے پمیشکا من شُون دَئے آں کہ اے گستائیں گال تھرے ءِ بستار ءَ وانگ ءُ وانینگ بہ بیت ۔ اگاں ما ایشی ءَجتائیں تھرے ءِ دْروشم ءَمہ مَن اِیں گڑا بلوچی ءِ گال تھر یا بھرینک شش بَہ اَنت ۔
دلگوش ،اِیشانی نام یا پجار اں گوں برز ءَ داتگیں دگہ زبانانی گال تھرانی نام ءُ پجاراں ھمدپ مہ کَن اِت پرچا کہ من بلوچی زبان ءِ گال تَھرانی گیشینگ ءَ ایوک ءَ ‘ بلوچی گپ’ دیم ءَ کرتگ ءُ اے گیشوار کرتگ اَنت ۔
اگاں ما چوش وانگ ءُ پوہ بیگ ءِ کوشست بہ کن اِیں کہ ایشاں دگہ زباناں چی گْوش اَنت یا ایشانی انگریزی ، اردو ءُ پارسی چی بَہ اَنت گڑا ما بلوچی زبان ءِ بنرھبند ءِ وانگ ءَ اَڑ اِیں پرچا کہ بنرھبند رَجانک کنگی چیزے نہ اِنت کہ ما دگہ زبانانی بنرھبندی نَسکاں دیم ءَ بہ کن ءُ آیاں بلوچی ءَ بہ ترین اِیں ءُ بہ گْوش اِیں کہ ما بلوچی بنرھبند نبشتہ کرتگ بلکیں بلوچی زبان ءِ وتی رد ءُ بندے ھست ۔
بلوچی زبان ءِ زیمر ءُ ریچ دِگر اَنت پمیشکا المی نہ اِنت چوش کہ انگریزی زبان ءَ کمکار گال ھست بلوچی ءَ ھم بہ بیت یا ما بلوچی ءِ گال تھرے ءَ پہ زور کمکا ر گال ءِ نام بہ دئے اِیں یا بلوچی ءَ “پاسبند ” ھست گڑا دگہ زباناں ھم بہ بیت ۔ مَنی گمان ءَ کہ اے نبشتانک بلوچی بنرھبند ءِ سر ءَ بنداتی کارے پرچا کہ اِیشی ءِ تہ ءَ بلوچی زبان ءِ جنددیم ءَ کنگ ءُ بنرھبند ءِ سر ءَ نبیسگ بیتگ ۔
اے گپ ءَ شَکے نیست کہ بنرھبند چوشیں چیز ے نہ اِنت کہ کَسے بہ گْوش اِیت وت سر ءَ وت جوڑ بیتگ ۔پرچا کہ نا زبان چَہ آزمان ءَ ایر کپتگ ءُ نا کہ آئی ءِ راھبند وت پیم بیتگ ۔ وھدے کہ تو زبان ءِ گالانی ماں گپانی تہ ءَ رِد ءُ بند ءَ سَیل کن ئے زان ئے کہ ھمک گال ءُ توارینک پہ وڑءُ نیمونے سازگ ءُ نچینگ بیتگ ، اَنچوش کہ لچہ کاری ءِ تہ ءَدریاب ءُ وزنے ھست ھمے پیم ھمک گالرد ءَ زیمرے گون اِنت ۔ھمے زیمر ءِ برجاہ دارگ ءُ زبان ءَ شات ءُ شرکِن کنگ ءَ بنداتی زبان ساچاں نشتگ ءُ جیڑ اِتگ ، جوانیں توارینک گچین کرتگ اَنت۔ چَہ درساں پیش نامگال جوڑ کنگ بیتگ اَنت ءُ ھمازبان ءِ گپ جنوکاں سرپدی دَیگ بیتگ کہ چیزانی نامانی توار چِی اَنت ،نی زبانے جوڑ بیتگ ۔
گمان بہ کن ئے کہ اگاں بندات ءَ دہ مردماں نشتگ ءُ زبان جوڑ کرتگ، ھما دھیں مردمانی تہ ءَ یکے ءَ سواس ءَ را مَشک بہ گْوشتیں ءُ دومی ءَ سواس گڑا چوں زبان جوڑ بیتگ اَت؟
پمیشکا گْوش اَنت کہ زبان چاگرد ءِ مردمانی وت ماں وتی مُسامے ءِ بنیاد ءَ جوڑ بیت ءُ چاگرد ءِ تہ ءَ ردوم زیر اِیت ۔ چوش ھم نہ اِنت کہ زبان ءِ تہ ءَ بِھ نوکیں گال ءُ راھبند آرگ نہ بیت ، زبان مدام مٹیانی تہ ءَ گْوستگ ءُ گْو ز اِیت بلے زبانزانتے کہ بنرھبند ءِ سر ءَ گپ جنت آ بنرھبند ءَ جوڑ نہ کنت بلکیں آئیءَ زبان ءِ تہ ءَ پول اِیت ءُ نزکار اِیت ، من ھم اَنچیں کوشستے کرتگ ۔